اروپايي ټولنه او کاناډا: د تاوتریخوالي زیاتوالی د سولې بهیر سره په ټکر کې دی
په داسې حال کې چې د افغان حکومت او طالبانو ترمنځ د مخامخ خبرو پیلېدو په اړه هیلې زیاتې شوي، په کابل کې د اروپايي ټولنې سفیرانو یو ځل بیا له طالبانو د اوربند ټینګېدو غوښتنه کړې ده.
په افغانستان کې د اروپايي ټولنې ماموریت او د کاناډا سفارت په یوې ګډې اعلامیې کې ویلي چې د تاوتریخوالي لوړه کچه په دغه هیواد کې د سولې ټینګېدو او د تلپاتې اوربند ټینګېدو په برخه کې د ملګرو ملتونو له غوښتنې سره په ټکر کې دي. په اعلامیه کې ویل شوي چې د بین الافغاني خبرو پیلېدو لپاره باید د باور فضا رامنځته شي. اروپايي ټولنې همدارنګه ټينګار کړی چې په افغانستان کې د سولې ټینګېدو لپاره باید له رامنځته شوي تاریخي فرصت څخه استفاده وشي او زیاته کړې چې باید بین الافغاني خبرې ژر تر ژره پيل شي. یادې ټولنې ویلي چې د سولې خبرو کې د ښځو په ګډون باید د ټولو خلکو استازي حضور ولري. په اعلامیه کې همدارنګه ویل شوي چې د سولې خبرو کې باید د ښځو د حقونو په ګډون په افغانستان کې د تېرو ۱۹ کلونو لاسته راوړنې خوندي شي. په افغانستان کې د اروپايي ټولنې استازي په هیواد کې د سولې ټینګېدو په اړه د افغان حکومت لخوا د زرګونو طالب بندیانو ازادول هم ستایلي دي. اروپايي ټولنې تر دې مخکې هم په افغانستان کې د سولې ټینګېدو لپاره د ښکېلو اړخونو ترمنځ د تاوتریخوالي کمېدو او اوربند باندې ټینګار کړی و. د افغانستان د بهرنیو چارو وزارت د افغان حکومت او طالبانو ترمنځ د مخامخ خبرو پیلېدو او اوربند ټینګېدو په اړه د اروپايي ټولنې او کاناډا سفارت د ګډې اعلامیې هر کلی کړی دی. د بهرنیو چارو وزارت په یوې اعلامیې کې ویلي چې د افغانستان حکومت به له رامنځته شوي فرصت څخه د سولې ټینګېدو لپاره هڅه وکړي. تېره ورځ د افغانستان د دفاع وزارت سرپرست وزیر اسدالله خالد هم وویل چې د سولې خبرو په نژدې کېدو سره په افغانستان کې جګړه زیاته شوې ده. هغه وویل چې طالبانو غواړي د جګړې په زیاتېدو سره د خبرو پر مېز امتیاز واخلي. بلخوا طالبانو هم نن دوشنبه په غزني کې پر تازه دمه افغان ځواکونو د برید ادعا هم کړې ده. دا په داسې حال کې ده چې د افغان حکومت د مذاکراتي پلاوي او طالبانو ترمنځ د سولې مخامخ خبرو په اړه تر بل هر وخت هیلي زیاتې شوي دي. ټاکل شوې ده چې په نژدې وختونو کې د افغان حکومت مذاکراتي پلاوی دوحې ته سفر هم وکړي. د افغانستان د ملي مصالحې د عالي شورا ویاند فریدون خوځون تېره ورځ یو ځل بیا وویل چې د افغان حکومت مذاکراتي پلاوی خبرو ته چمتو دی او له طالبانو یې وغوښتل چې بین لاافغاني مذاکراتو ته چمتو شي. بلخوا د افغان سولې لپاره د امریکا د بهرنیو چارو وزارت ځانګړی استازی زلمی خلیلزاد هم د بین الافغاني خبرو ژر پیلېدو لپاره قطر ته رسېدلی دی.